《同诸子游芙蓉山》
清代·陈王猷

出郭见佳色，始得春山青。汩汩武溪水，滔滔初欲平。

渺渺惬神武，超超违俗情。风日况暄和，缓步徐览登。

渐与江城隔，屡自冈峦升。芙蓉削千仞，高无尘壒生。

康容去我久，留此泉源清。朅来饫云腴，忽若御风行。

至味乃淡泊，大道绝扰营。寥阒空山中，时闻天籁声。

我意本能适，欣然怀耦耕。虽乏买山物，宁负丘壑盟。

逍遥且为乐，聊复招友朋。辛苦仙人灶，徒存千载名。

汉道士康容曾于此山烧丹，灶迹犹存。

作者简介：陈王猷，字良可，号砚村，又号息斋，广东海阳人。康熙辛酉举人，官肇庆教授。有《蓬亭偶存诗草》。